**Operail** (vuosina 2009–2018 **EVR Cargo**) on virolainen Virossa, muualla Baltiassa, Venäjällä ja Suomessa tavaraliikennettä sekä tavaravaunujen ja veturien vuokrausta harjoittava rautatieyhtiö. Operail on Viron suurin tavaraliikennöitsijä. Sen omistaja on Viron valtio. Suomessa toimii kolme konsernin yhtiötä.

EVR Cargon amerikkalaista alkuperää oleva veturi.

Historiaa
---------

Eesti Raudteen tavarankuljetus erotettiin vuonna 2009 omaksi liiketoiminnakseen, EVR Cargoksi. Itsenäinen osakeyhtiö perustettiin vuonna 2012. Yhtiön historia juontaa 1870-luvulle, jolloin rautatieliikenne Virossa alkoi.

Toiminta Virossa
----------------

Operail on tavaraliikennöitsijä sekä tavaravaunujen ja vetureiden vuokraaja. Suurin osa yhtiön liikenteestä (71 % vuonna 2019) on kauttakulkuliikennettä Muugan ja Sillamäen satamien kautta.

Yhtiön kuljettama tavaramäärä oli vuonna 2019 13,2 milj. tonnia. Määrä nousi vuodesta 2018 0,2 milj. tonnia. Rahdista 8,1 milj. tonnia oli Venäjän-kauttakulkuliikennettä ja 1,6 milj. tonnia Valko-Venäjän-liikennettä.

Yhtiön liikevaihto oli vuonna 2019 75 miljoonaa euroa.

### Junakalusto

Operaililla on 64 veturia ja 3 500 tavaravaunua.

Operail Suomessa
----------------

Dr20-sarjan dieselveturi Porissa.
Operaililla on Suomessa rekisteröityneenä kolme yritystä: AS Operail, Operail Leasing Finland Oy ja Operail Finland Oy. 

### Operail

Virolainen AS Operail harjoittaa Suomessa huolinta- ja rahtaustoimintaa.

### Operail Leasing Finland

Operail Leasing Finland Oy vuokraa tavaravaunuja Suomessa toimivien teollisuusyritysten käyttöön. Yhtiö on toiminut vuodesta 2019 alkaen.

### Operail Finland

Operail Finland Oy on tavaraliikenteen harjoittaja. Se aloitti kaupallisen liikenteen 3. marraskuuta 2020. Yhtiö on hankkinut yhdeksän Dr20-dieselveturia sekä yhden Dr21-dieselveturin. Dr20-vetureita testattiin elokuussa 2020 muun muassa Savon radalla.

### Vetäytyminen Suomesta

Lokakuussa 2022 Operail ilmoitti vetäytyvänsä Suomesta. Vetäytymisen syynä kerrottiin olevan toiminnan keskittäminen yhtiön kotimaahan.

Tammikuussa 2023 Nurminen Logistics ilmoitti ostavansa Operail Finlandin ja siirtävän omistuksen North Rail Holding oy:n alaiseksi.

Lähteet
-------

* AS Operail, Konsolideeritud majandusaasta aruanne 31.12.2019 lõppenud majandusaasta kohta (PDF) (Operail-konsernin vuosikertomus 2019) *operail.com*.  Arkistoitu 16.11.2020. Viitattu 4.8.2020. (viroksi)

### Viitteet

1. 1 2 3  Vuosikertomus 2019, s. 16
2. 1 2  Operailin historiaa: History *operail.com*. Viitattu 4.8.2020. (englanniksi)
3. 1 2  Vuosikertomus 2019, s. 5–7
4. ↑  Vuosikertomus 2019, s. 4
5. ↑  AS Operail (Yhtiön tiedot Suomen yritys- ja yhteistötietorekisterissä) *tietopalvelu.ytj.fi*. Viitattu 4.8.2020.
6. ↑  Operail Leasing Finland Oy (Yhtiön tiedot yritys- ja yhteistötietorekisterissä) *tietopalvelu.ytj.fi*. Viitattu 4.8.2020.
7. ↑  Tuominen, Matti: Virolainen raideyhtiö Operail aloittaa yhteistyön Suomen johtavien metsäteollisuuskonsernien kanssa – sopi 195 hakevaunun vuokraamisesta (Maaseudun tulevaisuuden uutisartikkeli 12.11.2019) *maaseuduntulevaisuus.fi*. Viitattu 4.8.2020.
8. ↑  Operail Finland Oy (Yhtiön tiedot yritys- ja yhteistötietorekisterissä) *tietopalvelu.ytj.fi*. Viitattu 8.11.2020.
9. ↑  Operail has begun railway operations in Finland and cooperation with Rauanheimo, a leading port operator  4.11.2020. Operail.  Arkistoitu 6.11.2020. Viitattu 8.11.2020. (englanniksi)
10. ↑  Tavaraliikenteeseen valmistautuva Operail Finland tekee testiajoja rautateillä – aikoo aloittaa liikennöinnin syksyllä *Yle Uutiset*. Viitattu 8.11.2020.
11. ↑  Viron valtion omistama Operail aikoo vetäytyä Suomesta – aloitti tavarankuljetukset vain kaksi vuotta sitten *yle.fi*.
12. ↑  Nurminen Logistics ostaa Venäjältä rautatierahtia Suomeen tuovan Operail Finlandin, pörssikurssi pomppasi heti 18 prosenttia *Yle Uutiset*.  13.1.2023. Viitattu 1.2.2023.

Aiheesta muualla
----------------

* Operailin kotisivut (viroksi), (englanniksi), (venäjäksi)